《瞩物》
宋代·舒岳祥

灼灼日及华，朝荣夕已坠。
牵牛泫碧露，见晛歘憔悴。
拒霜舒晓红，惟愁夕阴至。
蜻蛚庇其根，亦复多愁思。
容色岂不佳，浮脆何足贵。
念此令人嗟，百年何流驶。
所以靖节翁，把菊有深意。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。